সম্প্রতি খোঁজ পাওয়া গেল ব্রিটিশ গোয়েন্দা ঔপন্যাসিক অগাথা ক্রিস্টির নতুন ১০টি নাটকের। যাঁর হাত ধরে পাওয়া গেল খোঁজ তিনি অগাথা-গুণমুগ্ধ ব্রিটিশ নাট্য পরিচালক জুলিয়াস গ্রিন। বিভিন্ন সংরক্ষাণাগার ঘেঁটে হঠাত্ই পোয়ারো-স্রষ্টার ১০টি আনকোরা নাটকের সন্ধান পান গ্রিন। ১২৫তম জন্মবার্ষিকীতে লেখিকাকে সম্মান জানানোর এমন সুবর্ণ সুযোগ হারাতে চাননি ২৫০টি নাটকের সফল পরিচালক গ্রিন। নতুন নাটকগুলি প্রকাশিত হবে গ্রিনের আসন্ন বই ‘কার্টেন আপ: অগাথা ক্রিস্টি—এ লাইফ ইন থিয়েটার’-এ। আগামী মাসে প্রকাশিত হবে বইটি। গ্রিন জানিয়েছেন, বিভিন্ন সংরক্ষণাগার, ক্রিস্টির পরিবার এবং তাঁর নাটকের প্রযোজকদের নিজস্ব সংগ্রহ থেকে ১০টি অজানা নাটকের সন্ধান পেয়েছেন তিনি। সন্ধান পাওয়া নাটকগুলির মধ্যে ৫টি পূর্ণ-দৈর্ঘ্যের এবং ৫টি একাঙ্ক। প্রতিটি নাটকই ‘মার্ডার মিস্ট্রি’ বলে জানিয়েছেন গ্রিন। নাটকগুলির মধ্যে কয়েকটি একেবারেই অজানা এবং কয়েকটি দীর্ঘ কাল বিস্মৃত বলে জানিয়েছেন তিনি। খোঁজ পাওয়া নাটকের মধ্যে আছে ‘টুয়ার্ডস জিরো’, ‘দ্য স্ট্রেঞ্জার’, ‘দ্য ক্লাচিং হ্যান্ড’ এবং ‘সামওয়ান অ্যাট দ্য উইন্ডো’। এ ছাড়াও আছে পরকিয়ার উপর রচিত তিন অঙ্কের নাটক ‘দ্য লাই’। আর্চি ক্রিস্টির সঙ্গে তাঁর প্রথম বিয়ে যখন টালমাটাল, সেই সময় এই নাটকটি লেখেন অগাথা। আমেরিকার সবচেয়ে প্রাচীন নাট্য প্রযোজনা সংস্থা ‘শুবার্ট অর্গানাইজেশন’-এর সংরক্ষণাগার থেকে ১৯৪৪ সালে লেখা ‘টুয়ার্ডস জিরো’-র পাণ্ডুলিপির খোঁজ পান গ্রিন।